Aproape 90 de aleşi democraţi i-au cerut vineri preşedintelui american Joe Biden să ia în calcul o întrerupere a vânzărilor de arme către Israel dacă guvernul israelian nu-şi schimbă politica în războiul său împotriva grupării islamiste palestiniene Hamas, transmite AFP.
Într-o scrisoare semnată de 88 de membri ai Congresului, transmisă Casei Albe, aleşii democraţi îşi exprimă ”gravele îngrijorări cu privire la desfăşurarea războiului din Gaza de către guvernul israelian, fiind vorba despre reţinerea deliberată a ajutorului umanitar”.
Restricţiile impuse de Israel privind livrarea în Gaza a ajutorului umanitar susţinut de Washington ”contribuie la o catastrofă umanitară fără precedent”, se spune în scrisoare.
Semnatarii, inclusiv mulţi aleşi din Camera Reprezentanţilor, îi cer preşedintelui democrat să-i transmită foarte clar prim-ministrului israelian Benjamin Netanyahu că orice obstacol în calea furnizării de ajutor în Gaza ”pune în pericol eligibilitatea pentru o nouă asistenţă de securitate ofensivă din partea Statelor Unite”.
Ei precizează, însă, că sistemele de apărare antirachetă israeliene, precum Domul de Fier, trebuie excluse din această posibilă suspendare a ajutorului american.
”Continuăm să sprijinim cu fermitate furnizarea către Israel a unor fonduri defensive care permit salvarea de vieţi”, se menţionează în scrisoarea aleşilor democraţi.
Printre semnatarii scrisorii se numără membri democraţi ai Comisiei de apărare şi ai Comisiei pentru afaceri externe din Camera Reprezentanţilor.
De la începutul războiului din Gaza, declanşat de atacul fără precedent al Hamas asupra Israelului din 7 octombrie 2023, Joe Biden, în plină campanie pentru realegerea la Casa Albă, a fost criticat pentru sprijinul său necondiţionat acordat Israelului. A